U-I-126/08
Natisni
Opravilna št.:
U-I-126/08
Datum odločitve:
12. 6. 2008
ECLI:
ECLI:SI:USRS:2008:U.I.126.08
Akt:
Uredba o koncesiji gospodarske javne službe dejavnosti sistemskega operaterja distribucijskega omrežja električne energije (Uradni list RS, št. 39/07)
Izrek:
Pobuda za začetek postopka za oceno ustavnosti in zakonitosti Uredbe o koncesiji gospodarske javne službe dejavnosti sistemskega operaterja distribucijskega omrežja električne energije (Uradni list RS, št. 39/07) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Družba Petrol Energetika, d. o. o., Ravne na Koroškem
Datum vloge:
30. 4. 2008
Vrsta odločitve:
sklep
Vrsta rešitve:
zavrženje
Dokument:
US28150
Dokument v PDF obliki:
U-I-126-08.pdf
83 KB
Prenesite datoteko
U-I-126/08-4
12. 6. 2008
SKLEP
Ustavno sodišče je v postopku za preizkus pobude družbe Petrol Energetika, d. o. o., Ravne na Koroškem, ki jo zastopa Odvetniška pisarna Kos in partnerji, o. p., d. n. o., Ravne na Koroškem, na seji 12. junija 2008
sklenilo:
Pobuda za začetek postopka za oceno ustavnosti in zakonitosti Uredbe o koncesiji gospodarske javne službe dejavnosti sistemskega operaterja distribucijskega omrežja električne energije (Uradni list RS, št. 39/07) se zavrže.
Obrazložitev
1. Pobudnica zatrjuje, da je Uredba o koncesiji gospodarske javne službe dejavnosti sistemskega operaterja distribucijskega omrežja električne energije (v nadaljevanju Uredba) v neskladju s 33., 35., 74. in 155. členom Ustave, s 73. členom Energetskega zakona (Uradni list RS, št. 27/07 – ur. p. b. – v nadaljevanju EZ-UPB2), s prvim odstavkom 2. člena, prvim odstavkom 3. člena in tretjim odstavkom 36. člena Zakona o gospodarskih javnih službah (Uradni list RS, št.  32/93 in nasl. – v nadaljevanju ZGJS) in z 8., z 12., s 13. in s 16. členom Zakona o javno–zasebnem partnerstvu (Uradni list RS, št. 127/06 – ZJZP).
2. Pobudnica navaja, da na podlagi 73. člena EZ-UPB2 na območju zaokroženega gospodarskega kompleksa Železarne Ravne in Železarne Štore (v nadaljevanju ZGK Železarna Ravne in Štore) kot posrednik izvaja dejavnost sistemskega operaterja distribucijskega omrežja (v nadaljevanju dejavnost SODO). Na podlagi izpodbijane Uredbe naj bi bil za opravljanje navedene gospodarske javne službe na območju celotne Republike Slovenije določen samo en koncesionar, ki naj bi pridobil izključno pravico opravljati dejavnost SODO. Pobudnica navaja, da je na podlagi 34. člena ZGJS na Vlado vložila vlogo o zainteresiranosti za opravljanje dejavnosti SODO na območju ZGK Železarna Ravne in Štore. Vlada je navedeno vlogo z odločbo zavrnila. Pobudnica je zoper navedeno odločitev vložila tožbo na Upravno sodišče.
3. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. V primerih, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep Ustavnega sodišča št. U-I-251/07 z dne 10. 1. 2008, Uradni list RS, št. 6/08).
4. Pobudnica navaja, da je vložila vlogo o zainteresiranosti za izvajanje dejavnosti SODO na območju ZGK Železarne Ravne in Štore, ki je bila z odločbo Vlade zavrnjena. Pobudnica je zoper navedeno odločitev vložila tožbo na Upravno sodišče, vendar o njeni tožbi še ni bilo odločeno. Iz navedenega izhaja, da pobudnica lahko namen, ki ga zasleduje s pobudo, zavaruje v posamičnem postopku pred pristojnim sodiščem in nato z ustavno pritožbo pred Ustavnim sodiščem. Glede na to, da pobudnica ni izkazala, da je pravna sredstva izčrpala, ni podan pravni interes za presojo izpodbijanega predpisa. Zato je Ustavno sodišče pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki dr. Mitja Deisinger, mag. Marta Klampfer, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik